  Туспуктэм: vk.com (Александр Бречалов) Анжелика Тихонова корреспондент Пичи Пурга ёросысь Норья черкогуртын «Комплексное развитие сельских территорий» кун программа улсын школакуспо стадион лэсьтыны кутскизы. Со сярысь Удмуртилэн тӧроез Александр Бречалов «ВКонтакте» мерлыко вотэсысь бамаз ивортӥз. Выль стадионын мини-футболэн шудыны бусы, бызьылон сюресъёс но тэтчаны инты, волейболэн, баскетболэн шудыны площадка, ГТО куронъёсты сётон площадка, тренажёръёс но 50 учкисьлы чаклам трибунаос луозы. Та дыре лэсьтӥськисьёс музъемез дасян бордын тыршо. Ужъёссэс туэ сӥзьыл пумын йылпумъяны малпало. Нялтас вераса, 2022-тӥ арын Удмуртиын физкультурая но тазалыкез кыдатонъя ньыль огъет пуктыны, ГТО куронъёсты сётон куинь интыос радъяны, липет улэ пыртэм каток но спортъя мукет объектъёс лэсьтыны малпало. Со сяна, «Образование» йӧскалык ӵектос улсын 16 школаосысь спортзалъёсты тупатъяны но спортъя укмыс площадкаосты выльдыны чаклало. Тодэ вайытом, Пичи Пурга ёросысь Аксакшур гуртын дышетонъя но шутэтсконъя центр пуктыны кутскизы. Нош Алнаш ёросысь Писейгуртысь школа спортзалэз нырысьсэ рос-прос тупатъязы. Тегъёс: лэсьтӥськон Удмуртия ПичиПурга Спорт школаос стадион  